deLillos
Store norske leksikon,Kunst og estetikk,Musikk,Populærmusikk,Pop og rock,Norsk pop og rock
deLillos er et norsk band som spiller poprock. De regnes som en av «de fire store» i norsk rock, og har appellert til et bredt publikum. Bandet er kjent for tekster på norsk som tar opp livets trivialiteter på en måte som har blitt oppfattet som troverdig og dypsindig.
DeLillos ble dannet i Oslo i 1984 av gitaristen og vokalisten Lars Lillo-Stenberg (født 1962), bassisten og vokalisten Lars Fredrik Beckstrøm (født 1960) og trommeslageren Rune Lindstrøm (født 1963).De singledebuterte i 1985 med Johnny Fredrik. Samme år ble Lindstrøm erstattet av Øystein Jevanord (født 1959). Debutalbumet Suser avgårde (1986) regnes som en milepæl i norsk rock, og deLillos fortsatte sin originale stil med ironiske, til dels naivistiske tekster på de neste albumene Før var det morsomt med sne (1987) og klassikeren Hjernen er alene (1989). Øystein Paasche (født 1963) overtok som trommeslager i forkant av Svett smil (1990).Like etter utgivelsen av Varme Mennesker (1991) ble gitaristen Lars Lundevall (født 1970) deLillos' femte medlem. Deres største kommersielle suksess er Neste sommer (1993), der tittelsangen og Kokken Tor ble store radiohits. Så fulgte livealbumet Mere (1994) og studioalbumene Sent og tidlig (1995; tildelt Spellemannprisen), Stakkars (1997), Kast alle papirene (1999) og Midt i begynnelsen (2002). Lillo-Stenberg og Beckstrøm samlet originalbesetningen i 2005 og ga som trioen deLillos'85 ut albumet Suser videre (2006).De kalte seg deLillos igjen på Huskeglemme (2009), hvorpå Lundevall vendte tilbake til bandet. Så fulgte Hjernen er alene i Operaen (2010; live) og Trist å være glad. Sistnevnte ble utgitt i liveversjon i 2010 og studioversjon i 2011. Oppfølgeren Vi er på vei, vi kanke snu kom ut i 2012. Paasche overtok som trommis etter Lindstrøm i 2013 og spilte sammen med bandet i musikalen deLillos – livet er en liten dings (2013) på Nationaltheatret og på albumet Rett og slett livet (2014).Høsten 2015 kom boka Glemte minner – historien om 230 deLillos-sanger og samleplatene Før, Etter, Inn i Mellom og Utenom. Året etter utga deLillos det nye albumet Peiling på seiling. De spilte inn det akustiske La oss bli fri for all nostalgi (2017) i en villa i Oslo. Samme år kom juleplata Sveve over byen med Kringkastingsorkesteret. I januar 2020 ga deLillos ut Dum som et menneske og i januar 2022 kom Evige dager. Listeplasseringer Samtlige deLillos-album, inkludert samleplatene Gamle sanger om igjen (1998) og Festen er ikke over... det er kake igjen (2005), har nådd Topp 15. Det har også singlene S'il vous plaît (1987), En smak av honning (1995), 1000 smil (1996), Det var Stones (1998), Nå vil vi til Sverige (1999), Ikke gå (2004) og Flink (2009; duett med Ida Maria).deLillos' har nådd Topp 3 på Norsktoppen med S'il vous plait (1987; 10. plass på VG-lista), Borte bra (1997) og Det var Stones (1997; 10. plass på VG-lista). Og de ble nr 8 på VG-lista i 1996 med 1000 smil. Soloprosjekter Lillo-Stenberg har utgitt soloalbumene Å, var jeg en sangfugl (1996), The Freak (1999), Oslo (2000), Synger Prøysen (2006) og From The Beginning (2020; coverlåter), foruten boka Så lenge det er tvil er det håp (2001). Han har også arbeidet med teatermusikk, og opptrer sporadisk med hobbybandet Young Neils, som tolker låter av hans store forbilde, Neil Young. I 1997 ble han tildelt Oslo bys kunstnerpris.Lars Fredrik Beckstrøm, som har sunget noen få egenkomponerte sanger på hvert deLillos-album, har gitt ut soloalbumene Tett i tett (1992), Lykkens kalosjer (1997; med Norsktoppen-slageren Svigermor), Helium (2003) og Drøm videre! (2006), samt Døgenikt (2008) og Gjest i mitt liv (2018) under navnet Beckstrøms Kvartett. Han og Rune Lindstrøm er dessuten medlemmer av The Humble Servants, som albumdebuterte i 2012 med Closer To The Bone. Soloplata Tiden for tiden kom i 2022. Les mer i Store norske leksikon populærmusikk rock Eksterne lenker deLillos